Mina Mojtahedi

Mina Mojtahedi (født 21. mars 1973) er en finsk rullestolcurlingspiller. Hun representerer klubbene Hyvinkään Curling og M-Curling, og har deltatt i ett VM og to paralympiske leker for Finland.

Bakgrunn 
Mojtahedi er født i Iran, og har iransk far og finsk mor. De flyttet til Skottland da hun var 6 år gammel. Hennes handicap skyldes en ryggmargsskade hun fikk da hun var 13 år gammel. 

Hun har en bachelorgrad i engelsk filologi fra Universitetet i Helsingfors, og en mastergrad i ernæring. I tillegg har hun en Ph.D i ernæring fra University of Illinois. Hun spilte rullestolbasketball i Finland før hun flyttet til USA, men da hun forstod nivået på rullestolbasketball ved University of Illinois valgte hun å flytte dit, for å satse på denne idretten. Hun flyttet dit i 2003 og spilte for University of Illinois, og på slutten av studiene sine spilte hun også profesjonelt rullestolbasketball i Tyskland, for laget RSV Lahn-Dill, fra 2010 til 2012. Da hun sluttet med rullestolbasketball begynte hun med rullestolcurling. 

Hun har bl.a. jobbet for University of Illinois i en årrekke, men bor i dag i Helsingfors i Finland, og jobber for The Threshold Association, som er en organisasjon som arbeider for funksjonshemmede.

Karriere 
Mojtahedi representerte Finland ved de Paralympiske sommerleker 1996 i Atlanta i USA. Hun deltok i T53-klassen på både 100, 200 og 800 meter, men kom sist i sitt semifinaleheat på alle tre distansene, og nådde ikke finalen. Hun deltok også på maraton (T52-53), der hun kom på 12.-plass.

Innen rullestolbasketball ble hun USA-amerikansk mester i 2004, 2006 og 2008, og hun var med og vinne World Masters Cup i 2010. Hun vant det tyske mesterskapet og cupen i 2011. De vant også Champions Cup, som er europamesterskapet for klubblag. 

Hun kom på 2.-plass ved det finske mesterskapet i rullestolcurling i 2013, med laget Hyvinkään Curling, og hun vant Turku Open samme år med laget PT Maajoukkue. 

Ved VM i rullestolcurling 2013 var han reserve. Vesa Hellman var skip i VM, og de endte på 7.-plass i round robin-runden, og gikk dermed ikke videre til sluttspillet. Hun var også reserve i rullestolcurling under Paralympiske vinterleker 2014, der Finland kom på 10.-plass.

Referanser

Eksterne lenker 
 
 
 Suomen Curlingliitto - Mina Mojtahedi
 IPC - paralympiske resultater Mina Mojtahedi
 Profil hos Sotsji 2014 

Finske rullestolcurlingspillere
Finske rullestolbasketballspillere
Finske friidrettsutøvere
Iranske sportsutøvere
Deltakere for Finland under Paralympiske sommerleker 1996
Deltakere for Finland under Paralympiske vinterleker 2014
Rullestolcurlingspillere under Paralympiske vinterleker 2014
Personer fra Teheran